Valmieras Kultūras centrs

Pavasara tirdziņš Vecpuišu parkā
2024-04-20 10:00 - 15:00 (Europe/Helsinki) | Vecpuišu parks
Pavasaris klāt! Tas ir laiks, kad dārza mīļotāji ar nepacietību gaida, lai sāktu dārza darbus. Īstais laiks, lai tiktos Pavasara tirdziņā, kur varēs iegādāties nepieciešamo dārza darbiem, kā arī dažādus gardumus, dāvanas, rotaslietas, dabīgo kosmētiku un daudz ko citu!
20.aprīlī no plkst. 10.00 līdz plkst. 15.00 aicinām ikvienu uz Vecpuišu parku, kur pulcēsies vairāk nekā 170 Valmieras un citu novadu mājražotāji un amatnieki. Viņi cels galdā savus gardos, skaistos un praktiskos darinājumus.

Pavasara tirdziņā būs pieejams plašs dārzkopības preču un stādu klāsts. Tāpat būs pieejami gardumi vēdera priekam – kūpinājumi, mājās cepta maize, konditorejas izstrādājumi, sukādes, garšvielas, Latvijā grauzdēta kafija, kā arī tēja un vīni. Varēs iegādāties arī rokām darinātus dāvanu komplektus, dabīgo kosmētiku, rotas, interjera dizaina priekšmetus no stikla un koka, rotaļlietas mazajiem un ne tikai… To visu un daudz ko citu atradīsi Pavasara tirdziņā Valmierā. Tiekamies!

Koncertšovs "QueenTessence & Rihards Saule"
2024-04-20 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Koncertšovs ar leģendārās grupas Queen mūziku QUEEN MUSIC SHOW “QueenTessence & Rihards Saule”
Koncertšovs Queen Music Show ir jāredz un jādzird katram leģendārās grupas Queen mūzikas fanam!
Mūzikas projekts Queentessence apvieno 7 profesionālus mūziķus, kuri liks skatītājiem aizturēt elpu no aizkustinājuma un dziedāt līdzi. Atšķirībā no t.s. tribute jeb “piemiņas grupām”, kas atdarina oriģinālos Queen grupas dalībniekus, projekta Queentessence mūziķi ir pašpietiekami savā muzikālajā un skatuviskajā izpausmē. Viņi nekopē un neatdarina, viņi kopā ar klausītājiem izdzīvo katra skaņdarba stāstu, gan skaudru kā, piemēram, “Bohemian Rhapsody”, gan koķetērijas pilno “I Want To Break Free”, gan bezrūpīgo “Crazy Little Thing Called Love”.
Projekta kodols un esence ir harismātiskais dziedātājs Rihards Saule, kurš dedzina ar savu enerģiju un temperamentu, apbur ar savu harismu, dabīgo teatralitāti un lielisko skatuves izjūtu. Viņš ir patiess un pozitīvs – atklājums ikvienam, kurš viņu redz vai dzird pirmo reizi. Pavadošo mūziķu un solista Riharda Saules savstarpējā sapratne, mijiedarbība un muzikālais rūdījums veido izcilu grupas
skanējumu un emocijām bagātu šovu.
Uz tikšanos koncertos:
– 20. aprīlī – Valmieras Kultūras Centrā
– 24. aprīlī – Rīgas Cirkā
– 27. aprīlī – Līvānu novada kultūras centrā
Biļetes: “Biļešu Paradīzē”

Pavasara balle ar grupu "Džentlmeņu špagats"
2024-04-20 21:00 - 2024-04-21 02:00 | Kocēnu kultūras nams, Alejas iela 3, Kocēni
Tuvojas pavasaris, kad mostas daba – plaukst lapas, uzzied puķes un… mīlestība. 20. aprīlī plkst. 21.00 aicinām piedzīvot pavasara izjūtas un ļauties dejām Pavasara ballē kopā ar grupu “Džentlmeņu špagats” Kocēnu Kultūras namā.
Pavasaris ir grupas “Džentlmeņu špagats” mīļākais gadalaiks. Grupa darbojas kopš 2013. gada, taču muzikālās apvienības pirmsākumi meklējami tālajā 1998. gadā, kad jau no skolas laikiem izpildītas populāru latviešu un ārzemju grupu kaverversijas dažādos publiskos pasākumos. Grupas dalībnieki ir seni draugi kopš agras bērnības – Niks Jaunzems (vokāls, ģitāra), Valts Jakubovičs (ģitāra), Jurģis Priedītis (bass) un Artis Ābele (bungas).
Balle notiks pie galdiņiem – aicinām līdzi ņemt groziņu! Ieeja no plkst.20.30.
Biļetes cena: 15 EUR. Biļetes var iegādāties “Biļešu Paradīzē”.

Artis Šimpermanis un Māris Blāze koncertprogrammā “Reiz Kurzemes krastā”
2024-04-21 16:00 - 18:00 | Valmieras Kultūras centra lielā zāle, Rīgas iela 10, Valmiera, Latvija
Artis Šimpermanis un Māris Blāze ar koncertprogrammu “Reiz Kurzemes krastā”, martā un aprīlī dodas pie saviem klausītājiem, lai prezentētu savus jaunos solo albumus! Tieši tā – katram savs solo albums!
Koncertprogramma būs īpaši skanīga ar lielisku pavadošo grupu:
Roberts Rasa (bass), Anrijs Grinbergs (sitamie instrumenti), Uldis Beitiņš (ģitāra), Julian (taustiņi).
Māris Blāze – mūzikā aktīvi darbojas kopš 2006.gada, dibinot grupu Jūrkant’. Sarakstītas aptuveni 70 dziesmas, izdoti 3 albumi Jūrkant’ ietvaros, 1 albums kopā ar Jāni Krūmiņu. Piedalījies Latvijas Šlāgeraptaujā, Latvijas Sirdsdziesma aptaujās ar dziesmām – Zini,ka vienmēr, Laika nav, Meitene mana, Mīlas upe u.c. Pašlaik muzicē viens un, projekta ietvaros, ar draugiem – Arti Šimpermani, Jāni Krūmiņu un Jāni Kalniņu.
Artis Šimpermanis – mūziķis, dziesmu autors un izpildītājs, grupas “Rumbas Kvartets” solists un akordeonists, vairākkārtējs Latvijas Sirdsdziesma laureāts, kurš pēdējos gados klausītāju sirdis iekarojis kā solo mākslinieks. Viņa radītās dziesmas “Viegli sniegi snigs”, “Strēlnieka vēstule meitenei” un citas, jau iemīļotas klausītāju vidū, arī izskanēs šajā koncertprogrammā.

Nacionālo bruņoto spēku Štāba orķestra koncerts “Drošā Latvijā”
2024-04-23 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Nacionālo bruņoto spēku (NBS) Štāba orķestris aicina ikvienu piedzīvot muzikālu ceļojumu cauri laikiem un iepazīt latviešu tautas kultūras mantojumu, klātesot koncertā “Drošā Latvijā” 23.aprīlī plkst.19.00 Valmieras Kultūras centrā.
Koncertprogramma veidota par godu 20. gadadienai kopš Latvijas Republikas pievienošanās Ziemeļatlantijas līguma organizācijai (NATO). Veldzējoties latviešu mūzikas burvībā, ko krāsos iedvesmojoši stāsti, koncerta klausītājiem būs iespēja izprast mūsu nesalaužamā tautas gara būtību ceļā uz neatkarīgu un drošu Latviju. NBS Štāba orķestra profesionālo sniegumu diriģenta kapteiņa Aleksandra Kreišmaņa vadībā bagātinās alta saksofona solo seržanta Vasilija Šušerta interpretācijā.
Turpinot NBS Štāba orķestra tradīcijas, ieeja koncertā ir bez maksas. Ieejas kartes var saņemt Valmieras Kultūras centra kasē. Plašāka informācija pa tālruni 64207207.

Sarunu vakars ar muzikāliem elementiem "Krauze pret Krauzi"
2024-04-24 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
“Krauze pret Krauzi” / sarunu vakars ar muzikāliem elementiem 5 raundos. Vada Ojārs Rubenis / mūziķu grupa Kristapa Krievkalna vadībā.
Iemīļotas TV ētera personības, brāļi Valters un Arnis Krauzes ielūdz uz sarunu vakaru vieglā, neformālā gaisotnē ar mūzikas un spēles elementiem. Abiem brāļiem kopā Jaunajā 2024. gadā paliek apaļi 100 un tas ir atzīmēšanas vērts. Turklāt katrs no viņiem televīzijas ekrānos atšķirìgās formās un kanālos pavadījis jau 25 skaistus, piedzīvojumiem, izaicinājumiem un pieredzes bagātus gadus – Arnis ziņu dienestā, Valters vairāk humorista ampluā. Izklausās pēc nopietnas pieredzes bagāžas, vai ne? Tāpēc viņiem ir ko teikt un ar ko dalīties. Ar notikumiem, sastaptajiem cilvēkiem, kurioziem un citu pieredzēto.
To, ka šādam pasākumam būs būt izdomāja Valters Krauze un ievilka šajā avantūrā brāli, un idejai līdzi pavilka arī nozīmīgu Latvijas kultūras personāžu, sabiedrisko darbinieku un Triju Zvaigžņu ordeņa kavalieri Ojāru Rubeni, kurš kļūs par vakara konferencjē, solot izāzēt abus brāļus, izvilkt ārpus komforta zonas un piešķilt sarunai uguntiņu. Ar Ojāra vadīto LTV raidījumu “Labvakar!” Atmodas laikā brāļi Krauzes uzauguši. Un arī par to Valteram, Arnim un Ojāram kopā būs ko parunāt.
Vakari solās būs jautri un tajos neiztrūks arī pārsteiguma elementi. Katrs vakars būs īpašs un atšķirīgs, jo katrā reizē būs kāds slepenais viesis – kāda visiem labi zināma un sabiedrībā iemīļota personība, kura saistīta ar konkrēto pilsētu.
Pasākuma programmā:
● Sarunu vakars neformālā gaisotnē ar humoru, muzikāliem un spēles elementiem. Sarunas, video stāsti par dzīvi,tās priekiem, kurioziem un likstām, pastāvošo iekārtu u.tml.
● Lai saruna jeb dialogs būtu kvalitatīvs ir nepieciešams uzdot pareizos jautājumus un to vislabāk paveiks neviens cits kā Ojārs Rubenis, pēc izglītības filologs, pēc profesijas žurnālists.
● Vakara gaitā 5 sarunu raundi un muzikālais pavadījums kopā mūziķu grupa maestro Kristapa Krievkalna vadībā
● Pārsteigums, slepenais viesis katrā pilsētā savs
Tiekamies 12 sarunu vakaros teju katrā Latvijas novadā:
❖ 1. martā Līvānu novada kultūras centrā
❖ 2. martā Kuldīgas kultūras centrā
❖ 3. martā Smiltenes Kultūras centrā
❖ 8. martā Madonas kultūras namā
❖ 10. martā Latgales vēstniecībā Gors
❖ 16. martā Bauskā Kultūras centrā
❖ 17. martā Viesītes kultūras pilī
❖ 21. martā kultūras namā “Ulbrokas pērle“
❖ 22. martā Alūksnes kultūras centrā
❖ 19. aprīlī Kalnu Kultūras namā
❖ 24. aprīlī Valmieras Kultūras centrā
❖ 8. maijā Rīgā, VEF kultūras pilī
Ja Tev patīk, ka lietas sauc īstajos vārdos, esi uz Tu ar jokiem un māki pasmieties ne tikai par citiem, bet arī pats par sevi, tad Tev šeit ir jābūt!
Biļetes: Biļešu paradīzes kasēs

COLINE | Franču laikmetīgās dejas viesizrādes Valmierā
2024-04-25 19:00 - 20:00 | Valmieras Kultūras centra lielā zāle, Rīgas iela 10, Valmiera, Latvija
25.aprīlī plkst.19.00 aicinām uz franču laikmetīgās dejas viesizrādēm Valmieras Kultūras centrā.
Piedalās: Profesionālās izglītības laikmetīgās dejas programmas “COLINE” (Francija) un Latvijas Kultūras akadēmijas Laikmetīgās dejas mākslas studenti
Ieeja bez maksas.
Informācija par dejas izrādēm:
MUD / Le Final
Garums: 17 minūtes
Horeogrāfija: Tomass Lebrēns (Thomas Lebrun)
Tomass Lebrēns ir dejotājs, kura dejas atklāsmes ir gan traģiskas, gan tieši pretējas – pavisam vieglas. Horeogrāfa kompozīcijas un detaļu izjūta apvienojumā ar spēcīgu gaumi pret mūziku – pasaules, klasisko vai populāro – ir padarījusi viņu par izcilu jauno dejotāju skolotāju Coline apmācības programmā kopš 2013. gada. “MUD / Le final” ir fragments no 2021.gadā tapušā darba “Mille et une danses” (tulkojumā “Tūkstots un viena deja”), kurš tika radīts Monpeljē deju festivālā ietvaros. Ar 2023./2024. gada COLINE skolas dejotājiem horeogrāfis ir izvēlējies īstenot darba “Mille et une danses” finālu. Svinīga un dinamiska, šīs dejas izrādes fināls apvieno precīzu rakstību un muzikalitāti. Vienlaikus jaunie dejotāji tiek aicināti piedalīties dejas tapšanā, izmantojot vairākas nelielas partitūras, Anne-Emmanuelle Deroo, dejotāja, kas uzstājās šajā darbā, pavadīja pārraides darbu. “Pēc vairākām kopā ar Coline dejotājiem radītām
kompozīcijām šoreiz izvēlējos piedāvāt repertuāra pārnesi: 2021. gadā Montpellier Danse festivālā radītā skaņdarba “Mille et une danses (pour 2021)” finālu. Svinīgs un dinamisks, šī skaņdarba fināls apvieno precīzu rakstību un muzikalitāti, vienlaikus aicinot jaunos dejotājus piedalīties tā tapšanā.
Izpildītāji: Bilal Alami Badissi, Joffrey Bardot, Hippolyte Desneux, Pénélope Estevez Perera,
Cassandre Guerdat, Isaë Lecarpentier, Juliette Peyronnaud, Yuma Pochet, Thaïs Robin,
Noah Rolland-Deneulin, Matéo Souillard, Lilian Taillard, Anaëlle Thiery.
Gaismas: Ivans Guakuēns (Yvan Guacoin)
In Our Hands
Garums: 33 minūtes
Horeogrāfija: Kristians Ubls (Christian Ubl)
Horeogrāfs kopā ar jauno dejotāju paaudzi atklāj bagātinošu spēles laukumu, noslēpumainu un poētisku dejas veidošanas procesu, izprotot ķermeni kā emociju raidītāju. Dejas izrāde “In Our Hands” pievēršas iekļaušanas, ekoloģisko pārmaiņu, novecojošu uzskatu un mīlestības pārpilnības jautājumu risināšanai.
““In Our Hands” veidots zīmēs un žestos, mobilizējot kustības un teātra valodu. Muzikālajā pasaulē, kurā saplūst popmūzika, klasiskā un elektroniskā mūzika, jaunie izpildītāji pārbauda savu sacelšanos, klausīšanos un solidaritāti. To pamatā – vēlme veidot sevi, rīkoties “tagad vai nekad” gan kā indivīdam, gan kā kolektīvam nepārtrauktā, plūstošā un atbrīvojošā kustībā.” /Kristians Ubls/
Izpildītāji: Bilal Alami Badissi, Joffrey Bardot, Hippolyte Desneux, Pénélope Estevez Perera, Cassandre Guerdat, Isaë Lecarpentier, Juliette Peyronnaud, Yuma Pochet, Thaïs Robin, Noah Rolland-Deneulin, Matéo Souillard, Lilian Taillard, Anaëlle Thiery, kā arī Latvijas Kultūras akadēmijas studentes Dita Andersone un Lelde Beāte Kuzņecova.
Gaismas: Ivans Guakuēns (Yvan Guacoin)
Producente: Elza Strazdiņa

Čellu trio “Melo-M” koncerts “Labākais no labākā”
2024-04-26 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Leģendārais čellu trio Melo-M aicina uz koncertu, kas būs aizraujošs, emocionāli piesātināts notikums un neatstās vienaldzīgus kā grupas, jau uzticīgos fanus, tā arī tos, kuriem tā būs pirmā satikšanās reize. Šajā vakarā dzirdēsiet tikai labāko no labākā Melo-M repertuāra.
Skaņa, kas vieno. Mūzika, kas nepazīst robežas. Un, nudien, šī devīze spilgti raksturo muzikālās apvienības īpašo šarmu – spēju apvienot akadēmiskās mūzikas pamatus, rokmūzikas atraktivitāti, virtuozo izpildījumu un pašiem savu stilu un harizmu.
Melo-M izvēlētais interpretāciju materiāls ir ļoti dažāds – popmūzika, rokmūzika, tautas mūzika, klasika un arī mūsdienu akadēmiskā mūzika. Čellu trio uzstājies kopā ar daudziem starptautiski atzītiem mūziķiem, kā arī koncertējis un guvis atzinību daudzās pasaules valstīs.
Čellu trio sastāvā muzicē trīs akadēmiski trenēti mūziķi – Miķelis Dobičins, Kārlis Auzāns, Jānis Pauls un lieliskais bungu virtuozs Miķelis Vīte.

Sieviešu kora “Jumara” jubilejas koncertuzvedums "Koki"
2024-04-27 17:00 - 18:30 | Valmieras Kultūras centra lielā zāle, Rīgas iela 10, Valmiera, Latvija
27.aprīlī plkst.17.00 aicinām uz sieviešu kora “Jumara” jubilejas koncertuzvedumu “Koki”. Koncertā piedalīsies sieviešu koris “Jumara” (diriģente Inga Zirne, kormeistares Līga Iesmiņa un Dina Farnaste) un pavadošā grupa – Līga Ivāne, Raivo Ozols un Emīls Zilberts.
Es kokus kā cilvēkus jūtu.
Un tie mani kā koku jūt.
(I.Ziedonis)
Koncertuzveduma režisore Līga Gacka: “Visos laikos kokiem un cilvēkiem bijusi neizskaidrojama saikne un īpašas attiecības. Sieviešu kora “Jumara” koncertuzvedumā pievērsīsim uzmanību tam, kas mūs vieno un noskaidrosim, kāpēc ir svarīgi kopā būt. Kokiem ir būtiski veidot mežu – tādā veidā tie rada patvērumu pārējiem, tāpat savstarpēji saistīta ir arī koku sakņu sistēma, tādējādi palīdzot kokiem augt un citam citu atbalstīt. Arī mums, cilvēkiem, ir vienlīdz svarīgi veidot mežu, lai mēs būtu patvērums viens otram! Stāstu izstāstīt palīdzēs Valmieras Viestura vidusskolas jaunieši – Estere Lutce, Denīze Allika, Paulīna Jansone, Jurģis Segliņš, Rūdolfs Segliņš un Adrians Gerasimovs.”
Jubilejas koncertuzvedumā “Koki” skanēs kora dalībnieču iemīļotas dziesmas jeb mīļdziesmiņas. “Koncertu atklāsim ar Jēkaba Jančevska dziesmu “Koki”. Tā ir zīmīga dziesma – mūsu jubilejas vadmotīvs, vienlaikus, izvēloties šo dziesmu, esam sev uzstādījušas izaicinājumu un augstu latiņu arī izpildījuma ziņā. Koncertprogrammā skanēs dziesmas, kas mums ir tuvas un kurām ir īpaša nozīme un vieta mūsu sirdīs. Skanēs latviešu komponistu dziesmas gan a cappella, gan ar instrumentālo pavadījumu – latviešu tautasdziesmu apdares, dziesmas no Dziesmu svētku repertuāra, Raimonda Paula “Mežrozīte” īpašā aranžijā un daudzas citas, arī dziesmas “You raise me up” versija latviešu
valodā,” par jubilejas koncertprogrammu “Koki” stāsta kora “Jumara” diriģente Inga Zirne.
Sieviešu korī “Jumara” dzied vairāk nekā 40 dāmas. Kolektīvu vislabāk raksturo kopābūšanas prieks. “Mums patīk doties pārgājienos, izzinošās ekskursijās un piedzīvojumos. Esam bijušas gan tuvākos, gan tālākos braucienos – vasarā plānojam doties uz Tiroli Itālijā, kur piedalīsimies festivālā. Emocijām bagāti izaicinājumi mums ir dalība skatēs un konkursos. Ļoti spilgti atmiņā palikusi skate, gatavojoties Dziesmu svētkiem, kad pēc dziesmas “Kur tu biji, bāleliņi” nodziedāšanas žūrija mūs sveica gan ar skaļiem aplausiem, gan pieceļoties kājās. Šādos brīžos grūti valdīt aizkustinājuma asaras. “Jumarai” raksturīgi”, ka, lai kā gājis mēģinājumos, lai kādas paralēlās lietas katrai notiek ārpus mēģinājumiem, koncertos vienmēr spējam mobilizēties, koncentrēties un parādīt to labāko. “Jumarietes” ir īsti spridzeklīši – ar lielu daudzumu enerģijas un sievišķības. Mēs dziedam “Spīdolas dziesmu” ar Raiņa vārdiem, tā atbilst arī “Jumaras” būtībai un garam. Viņas ir manas Spīdolas. Jā, mums ir savs īpašais sirds ritms, savi sirdspuksti. Mēs kopā, gluži kā koki, vēlamies tiekties uz sauli, augt sirdī un garā, neapstāties pie sasniegtā gan cilvēcīgi, gan profesionāli. Tas mūs vieno!”
Ieeja: 5-7 EUR. Ar Valmieras kultūras karti 1 EUR atlaide. Biļetes var iegādāties “Biļešu Paradīze” kasēs un www.bilesuparadize.lv .

Rēzeknes teātra “Joriks” izrāde bērniem “Cauruļzobis vienīgais”
2024-04-29 11:00 - 12:00 | Valmieras Kultūras centra lielā zāle, Rīgas iela 10, Valmiera, Latvija
Privātajā zoodārzā “Olga” ikdienas uzkopšanas darbi norit kā parasti, taču kādu nakti, kad kopēji Boriss un Kira grasās doties jau pie miera, zoodārzā iemaldās kāds līdz šim neredzēts dzīvnieks, kurš naksnīgajā tumsā nelīdzinās ne īsti ķenguram, ne īsti trusim. Zoodārza direktore Olga nolemj noskaidrot dzīvnieka izcelsmi un ierašanās iemeslus. Noslēpumainais viesis ir patiešām labsirdīgs un asprātīgs, bet, kad negaidītā kārtā zoodārzā izceļas ugunsgrēks, jauniegūtais draugs mīklainos apstākļos pazūd. Zoodārza darbinieki nolemj apvienot spēkus – un sākas detektīvcienīga izmeklēšana, kuras laikā aizdomās tiek turēts ikviens. Arī paši zoodārza iemītnieki.
Vai tu arī esi detektīvs? Palīdzi mums atrast pazudušo sirdsdraugu! Stāsts par mīlestību un sapratni vienā cēlienā.
Izrāde ir bez vārdiem, piemērota kā lielam, tā mazam skatītājam. Izrādes ilgums – 1 stunda.
KOMANDA
Horeogrāfe: Alise Putniņa
Režisors: Edgars Niklasons
Dramaturģe: Sandija Santa
Scenogrāfe: Evita Bēta
Performanti: Marats Efendijevs, Tatjana Suhiņina-Pecka, Kristīne Klimanova

Ieeja: 5 EUR. Bērnu grupu pavadošajiem pedagogiem ieeja bez maksas.

Attiecību komēdija “Caurstaigājamā guļamistaba”
2024-04-30 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
1. februārī Ogres Kultūras centrā pirmizrādi piedzīvoja draiska attiecību komēdija “Caurstaigājamā guļamistaba”. Jauniestudējumu varēs noskatīties arī Krustpilī, Siguldā, Jelgavā, Rīgā un citās Latvijas pilsētās. Režisors Imants Strads izrādē ir radījis shēmu kā vieni meli rada nākamos un tie kā lavīna, veldamās no kalna, ievelk iekšā visus, kas gadās ceļā.
Jaunā komēdija pārsteigs ar spožiem personāžiem komiskās situācijās. Uz skatuves būs Elīna Vāne vai Inga Misāne – Grasberga, Imants Strads vai Normunds Laizāns, Lelde Dreimane vai Elīna Bojarkina, Lauris Dzelzītis un Ivo Martinsons.
Tā būs asprātīga situāciju komēdija par pārpratumiem divu laulāto pāru attiecībās. Darbība noris divās guļamistabās blakus dzīvokļos gandrīz vienlaikus. Komēdijas āķis – cik viens pret otru esam godīgi, vai dzīves piedzīvojumu pikantuma meklēšana ir tā vērta…

Attiecību komēdija "Caurstaigājamā guļamistaba"
2024-05-01 16:00 - 17:30 | Valmieras Kultūras centra lielā zāle, Rīgas iela 10, Valmiera, Latvija

Tautas deju koncerts "Jaunieši Valmierai"
2024-05-04 17:00 - 18:30 | Valmieras Kultūras centra lielā zāle, Rīgas iela 10, Valmiera, Latvija
“Starp citu – starp citām tautām pasaulē
mēs esam tauta, kas vizēs.
Re, kā saule lej un lej
arumos, mežos un bizēs.
Re, arī zvaigznēs ierakstīts
Tas pats, kas laukos plašos:
Jāmeklē sudrabs tas baltais,
Kas trīs tepat, mūsos pašos”
/Imants Ziedonis/
Valmieras Kultūras centra jauniešu deju kolektīvs “Sadancis” aicina smelties īstu latvietības garšu, spēku un pavasara siltumu tautas deju koncertā “Jaunieši Valmierai” 4.maijā plkst.17.00 Valmieras Kultūras centrā.
Koncertā svinēsim paši savu tautu un nebeidzamo ritējumu – mūsu dzīvēs, gadalaikos un dejā. Ieraudzīsim to skaisto un patieso, kas mūsos pašos, un dalīsimies priekā! Skatītājus gaida bagātīgu emociju un dzirkstošas enerģijas piepildīti dejas soļi un starojoši dejotāju smaidi, piepildot skatuvi ar deju pasaulē jau pazīstamām dejām un svaigākām jaunradēm.
Koncertā piedalīsies: JDK “Sadancis”, TDA “Ogre”, DA “Daiļrade”, TDA “Rotaļa”, DA “Banga” un Deju skola “Dzirnas”.
Gaidīsim visus deju koncertu mīļotājus, lai Latvijas svētkus aizvadītu kopā! Koncertā varēs rast mirkli atelpas un saņemt gaisā virmojošo pozitīvās uzlādes devu. Tiekamies!
Ieeja: 5-7 EUR, biļetes var iegādāties “Biļešu Paradīze” kasēs un www.bilesuparadize.lv

ATCELTS! Trio Fabel koncertprogramma "Viens vakars. Divi laikmeti."
2024-05-07 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
Koncerts ATCELTS! Pasākuma organizatori informē, ka koncerts atcelts. Atvainojamies par sagādātajām neērtībām!
****
Organizatori Trio FABEL – Anna Gāgane, klarnete, Kristaps Bergs, čells, Linda Leine, klavieres aicina uz kamermūzikas koncertu.
Programmā:
• Ludvigs van Bēthovens. “Gassenhauera Trio (“Gassenhauer-Trio”) op. 11
• Andris Dzenītis. “Lietus ģeogrāfija” (veltīts Trio FABEL, pirmatskaņojums)
• Krists Auznieks. Description without Place (veltīts Trio Fabel)
• Johanness Brāmss. Trio klarnetei, čellam un klavierēm op. 114
• Georgs Pelēcis. „Lirisks triptihs par latviešu tautasdziesmu tēmām” (veltīts Trio Fabel)
Trio FABEL sastāvā spēlē klarnetiste Anna Gāgane, Lielās Mūzikas balvas laureāte, čellists Kristaps Bergs, kas strādā Briselē kā pirmais čells Briseles Filharmoniskajā orķestrī, uzstājas solo un tika nominēts Lielai Mūzikas balvai 2023 par izcilu interpetāciju, un pianiste Linda Leine, kas vienlīdz izcili darbojas solo (2022.g. ierakstījusi G. Pelēča “Gadalaikus”) un kamermūzikā, viņa uzturas Vācijā. Kopā visi trīs mūziķi veido trio FABEL un ar panākumiem ir uzstājušies Latvijā, Vācijā, Itālijā.
Koncertā skanēs gan jaundarbi – Krista Auznieka “Description withou Place”, Andra Dzenīša “Lietus ģeogrāfija” un Georga Pelēča “Triptihs”, kurā ieskanas “Pūt, vējiņi”, “Tumša nakte, zaļa zāle” melodijas, gan klasiskas vērtības – Bēthovena un Brāmsa klarnetes trio.
2020. gadā pieciem latviešu komponistiem trio pasūtināja jaundarbus, kuri pamazām tapa. Pakāpeniski klausītājiem tika atklātas šīs kompozīcijas, kas apcer idejas par identitāti, klātbūtni un piederību kādai vietai. Trio mūziķiem, kas pamatā uzturas dažādās vietās (Anna Gāgane – Šveicē, Kristaps Bergs – Beļģijā, Linda Leine – Vācijā), vienojoša bija (un aizvien ir) sajūta par to, ka viņi vienlaikus ir piederīgi gan Latvijai, gan savai jaunajai dzīvesvietai un dzīvo sava veida paralēlo dzīvi. Dzīvojot dažādās valstīs, piesaiste vienai vietai šķiet diezgan relatīva. Pandēmija kā globāls izaicinājums, vispārēja izolācija vienam no otra tuvināja cilvēkus visā pasaulē. Lai arī ikviens, ko ietekmēja “lokdauns” un nošķirtība, to izjuta savā veidā, cilvēki dažādās pasaules vietās bija vienoti šajās sajūtās.

Kamerkora "Kaķi" koncerts "Mīlestības jūra"
2024-05-11 16:00 - 17:00 | Valmieras katoļu baznīcā
11.maijā plkst.16.00 Valmieras Romas katoļu baznīcā norisināsies kamerkora “Kaķi” (diriģente Inga Zirne) koncerts “Mīlestības jūra”.
Koncertā skanēs latviešu komponistu Jāņa Lūsēna, Emīla Dārziņa, Ērika Ešenvalda, Marģera Zariņa, Raimonda Paula un Raimonda Tigula dziesmas kamerkora “Kaķi” izpildījumā.

Ieva Kerēvica, Daumants Kalniņš, kori "Imera" un "Rītu puse" koncertā "Rakstītāja"
2024-05-11 18:00 - 19:30 | Valmieras Kultūras centra lielā zāle, Rīgas iela 10, Valmiera, Latvija
11.maijā plkst.18.00 Valmieras Kultūras centrā norisināsies koncertuzvedums “Rakstītāja”.
Koncertuzvedumā piedalīsies:
Ieva Kerēvica, balss
Inga Zūle-Kaibe, balss
Daumants Kalniņš, balss, oboja
Kocēnu Kultūras nama jauktais koris “Imera” (diriģents Imants Točs)
Strenču Kultūras centra jauktais koris “Rītu puse” (diriģents Imants Točs).
Indulis Cintiņš, vijole
Līga Ivāne, klavieres
Ivo Krūskops, sitaminstrumenti
Artūrs Noviks, akordeons
Mareks Auziņš, kontrabass
Koncertuzvedums „Rakstītāja” ir veltījums dzejnieces un folkloras teicējas Broņislavas Martuževas 100 gadu jubilejai. Koncertuzvedumā skanēs Jāņa Lūsēna, Mārtiņa Brauna, Valta Pūces, Imanta Kalniņa dziesmas ar Broņislavas Martuževas dzeju. Muzikālais stāsts vedīs pa Broņislavas Martuževas dzīves takām, atklājot dažādas dzejnieces bagātā mūža epizodes, viņas pārdzīvojumus, sapņus un ilgas. Broņislava Martuževa aizgāja mūžībā 2012. gada februārī, atstājot deviņus dzejoļu krājumus, kuros izjustā, vienkāršā valodā un ar vissvētāko mīlestību runājusi par savu dzimteni un Latvijas vēstures notikumiem. Broņislava bija laikmeta leģenda un Triju Zvaigžņu ordeņa virsniece. Kā Nacionālās Pretošanās kustības dalībniece un atbalstītāja, izcietusi sodu dažādās nometnēs Sibīrijā. Viņa bija arī izcila folkloras teicēja ar skaistu balsi, muzikāli apdāvināta, spēlējusi cītaru un akordeonu un sacerējusi Atmodas laika plaši pazīstamo dziesmu „Jaunība, jaunība, sārtais vīna trauks”.
Biļetes: 8-10 EUR. Ar Valmieras kultūras karti 1 EUR atlaide. Biļetes var iegādāties “Biļešu Paradīzē”.

VPDK "Savieši" un jauniešu kora "Skan" koncerts "Dziedot un dejojot gaidām vasaru"
2024-05-25 17:00 - 18:30 | Kocēnu kultūras nams, Alejas iela 3, Kocēni
25.maijā plkst.17.00 Kocēnu Kultūras namā norisināsies koncerts “Dziedot un dejojot gaidām vasaru”. Koncertā piedalīsies Kocēnu Kultūras nama vidējās paaudzes deju kolektīvs (VPDK) “Savieši” (vadītāja Ilona Migla) un Vidzemes Augstskolas un Valmieras Kultūras centra jauniešu koris “Skan” (mākslinieciskā vadītāja Irēna Zelča, diriģents Rūdolfs Bērtiņš, kormeistare un koncertmeistare Līga Ivāne).
VPDK “Savieši” vadītāja Ilona Migla par gaidāmo koncertu saka: “Koncertā “Dziedot un dejojot gaidām vasaru” klātesošie varēs baudīt sirsnīgu, vasarīgu un skaistu dziesmu un deju programmu. Dziedātājiem un dejotājiem tā būs satikšanās ar ģimenēm, draugiem un skatītājiem. VPDK “Savieši” koncertā izdejos šīs sezonas iemīļotākās dejas, kā arī vairākas dejas no 1.jūnijā gaidāmā tautas deju koncerta “Dejojot klausījos, ko stāstīja Meža māte” repertuāra. Kopā ar skatītājiem dosimies pretī vasarai, pretī dziesmai un dejai!”Jauniešu kora “Skan” mākslinieciskā vadītāja Irēna Zelča pastāstīja: “Koncerta sākumā koris pārsvarā izdziedās a cappella dziesmas, kā arī vairākas dziesmas ar instrumentālo pavadījumu interesantās un neparastās aranžijās. Koncertprogrammā skanēs, piemēram, Jāņa Šipkēvica un Andra Sējāna “Tu kā es kā”, dziesma no “The Beach Boys” repertuāra, Vinsa Klārka “Only You” un Riharda Ženē “Itāļu salāti”. Koncerta noslēgumā dziedāsim vairākas dziesmas no grupas “Labvēlīgais Tips” repertuāra.” Irēna Zelča piebilst, ka jauniešu koris “Skan” aizvadījis muzikāliem notikumiem un panākumiem bagātu sezonu, kas noslēgsies koru lielkoncertā “Jaunā zelt” Neikenkalna dabas koncertzālē Dikļos 15.jūnijā un īpašo viesu statusā grupas “Labvēlīgais Tips” koncertā “Tiekamies pie Freda Saulkrastos!” 29.jūnijā Saulkrastu brīvdabas estrādē.
Koncerta ieejas maksa: 3 EUR. Biļetes iepriekšpārdošanā var iegādāties “Biļešu Paradīzē”: https://www.bilesuparadize.lv/lv/event/139945 , kā arī pirms pasākuma norises vietā – Kocēnu Kultūras namā.

Yamaha mūzikas skolas koncerts “Lai skan kino!” jaunāko grupu audzēkņiem
2024-05-31 12:00 - 13:00 | Valmieras Kultūras centra lielā zāle, Rīgas iela 10, Valmiera, Latvija
31.maijā plkst.12.00 Valmieras Kultūras centrā norisināsies Yamaha mūzikas skolas koncerts “Lai skan kino!” jaunāko grupu audzēkņiem

Yamaha mūzikas skolas koncerts “Lai skan kino!” vecāko grupu audzēkņiem
2024-05-31 19:00 - 20:30
31.maijā plkst.19.00 Valmieras Kultūras centrā norisināsies Yamaha mūzikas skolas koncerts “Lai skan kino!” vecāko grupu audzēkņiem

Būū koncerts. Vaidavas vasara 2024
2024-06-02 16:00 - 17:30 | Vaidavas ezera pludmale
Arī šogad visi ceļi ved piedzīvot vasaru Vaidavā! 2.jūnijā plkst.16.00 iesildīsim vasaru kopā ar burvīgo dzirksteli un dabas mīli, dziedātāju BŪŪ!
Dziedātāja, mūzikas un vārdu autore, kā arī producente BŪŪ 2021. gada novembrī izdeva savu debijas albumu «Albūūms» un 2023. gada martā EP «Melnā Maģija», kuros māksliniece, caur savu pieredzi runā par vienlīdzību, emocionālā intelekta attīstību, pašrūpēm, empātiju un citiem sociāli nozīmīgiem tematiem. 2022. gada februārī BŪŪ saņēma divas mūzikas ierakstu gada balvas «Zelta mikrofons» statuetes nominācijās «Debija» un «Dziesma», savukārt 2023. gada maijā tika izdots BŪŪ vasaras hīts – “Viņa lielās” un jūlijā, kopā ar mūziķi I MEAN LOVE, tika izdots singls – “Taurenīt?”. Vēlāk jūlijā, kopā ar savu kolektīvu, BŪŪ bija tas gods iesildīt grupas “Prāta Vētra” koncerttūres “Gads bez kalendāra” kulminācijas koncertu Liepājā.
BŪŪ koncertprogramma veidota tā, lai skatītājs pēc koncerta justos piepildīts ar pozitīvu enerģiju. Nav noslēpums, ka BŪŪ ar savu vieglumu un gaišo trakumu spēj piecelt publiku kājās, tādēļ programmas laikā skatītājs var iztrakoties, dziedāt līdzi un būt viņš pats.
Šosezon, ar jaunumiem repertuārā, BŪŪ kāps uz skatuves ar vienu mērķi – vairot brīvību. Ķermenī, balsī, smieklos un no sirds patiesās emocijās. Tiekamies pie skatuves!
Būū Vaidavā uzstāsies kopā ar savu grupu – bundzinieks Artūrs Strautmanis un basģitārists Toms Valmiers.
Ieeja: 12 EUR pirmās 50 biļetes, vēlāk – 15 EUR. Bezmaksas ieeja bērniem līdz 6 gadu vecumam (ieskaitot).

PĀRCELTS! Tautas deju kolektīvu koncerts “Dejojot klausījos, ko stāstīja Meža māte”
2024-06-05 20:00 - 2024-06-06 22:00 | Valmieras estrāde, Dīvaliņa iela 10A, Valmiera, Latvija
Tautas deju kolektīvu koncerta “Dejojot klausījos, ko stāstīja Meža māte” organizatori informē, ka koncerts norisināsies trešdien, 5. jūnijā, plkst. 20.00 Valmieras estrādē. Lēmums par koncerta pārcelšanu uz 5. jūniju pieņemts, uzklausot un ņemot vērā arī tautas deju kolektīvu vadītāju un dejotāju viedokli.

Rūpējoties par koncerta dalībnieku drošību, koncerts notiks tikai dejošanai labvēlīgu laikapstākļu gadījumā.

Uz 1. jūnija koncertu iegādātās biļetes derīgas koncerta apmeklējumam 5. jūnijā.

***
Raksti, kas stāsta par mūsu vērtībām un dzīves ritējumu, kas kā pavediens vijas no saknēm uz turpinājumu, kas dzīvo kopā ar mums. 1. jūnijā plkst. 18.00 koncertā “Dejojot klausījos, ko stāstīja Meža māte” Valmieras estrādē tiksies ap 1300 dejotāju – Valmieras novada bērnu, jauniešu, vidējās paaudzes un senioru deju kolektīvi, aicinot piedzīvot to īpašo sajūtu, kas dzīvo tautas dejas rakstos.
“Tu stāvi pasaules vidū. Paskaties apkārt. Nekā vēl nav. Viss ir tikko sācies. Balta lapa rakstīs baltu sākumu. Un Laimiņa liks baltu ziedu mazajā rociņā. Viss tikai sākas,” ar šādiem vārdiem sāksies lielkoncerts. “Izdejosim mūžseno stāstu par cilvēku un dabu. Cilvēku dabā. Cilvēku kā neatņemamu dabas daļu. Šis koncerts būs īpašs, jo uz skatuves redzēsim dejotājus no pašiem mazākajiem, kam viss tikai sākas, līdz viedajiem, daudz pieredzējušiem,” stāsta koncerta režisore Gunita Bārda.
Tautas deju lieluzvedumā iekļautas 24 dejas, kas stāsta par cilvēka dzīves ritējumu, dabu, darbu, latvisko dzīvesziņu, vērtībām. Tās izdejos dažādu paaudžu dejotāji, ļaujot skatītājam saskatīt to īpašu stāstu, kas šobrīd svarīgs tieši viņa dzīvē.Lielkoncerta režisore – Gunita Bārda, mākslinieciskais vadītājs – Jānis Kalniņš.
Pēc lielkoncerta (ap plkst. 21.00) aicinām uz šī gada pirmo zaļumballi Valmieras estrādē grupas “Ceļojums” vadībā.Ieejas maksa: 5 EUR (“Biļešu paradīze” kasē un norises vietā pirms lielkoncerta). Bērniem līdz sešu gadu vecumam (ieskaitot) ieeja ir bez maksas.
Biļetes iepriekšpārdošanā: https://www.bilesuparadize.lv/lv/event/140134

Halles apriņķa ģimnāzijas (Vācija) kora un orķestra, pūtēju orķestra "Signāls" sadraudzības koncerts
2024-06-06 19:00 - 20:00 | Dzirnavu ezeriņa promenāde
6.jūnijā plkst.19.00 Dzirnavu ezeriņa promenādē norisināsies Halles apriņķa ģimnāzijas kora un orķestra sadraudzības koncerts.Koncertā piedalīsies:– jauniešu koris un orķestris no Halles aprinķa ģimnāzijas (Vācija)– Valmieras Kultūras centra pūtēju orķestris “Signāls” (diriģents Gvido Brenčevs)
Ieeja bez maksas.

Grupas "Skyforger" koncerts Valmierā
2024-06-08 20:00 - 22:00 | Valmieras estrāde, Dīvaliņa iela 10A, Valmiera, Latvija
8.jūnijā plkst. 20.00 jaudīgi un vērienīgi vasaras koncertsezonu Valmieras estrādē atklās folkmetāla grupa “Skyforger”. Koncertā skanēs labi zināmas “Skyforger” dziesmas no visiem grupas albumiem.
Grupas sastāvā muzicē: Pēteris – balss, ģitāra, tautas instrumenti, karavīru balsis, Edgars “Zirgs” – bass, tautas instrumenti, karavīru balsis, Alvis – ģitāra, akustiskā ģitāra, karavīru balsis un Jānis – bungas, perkusijas.
“Skyforger” jeb latviski – “Debesu Kalējs” – izveidota 1995. gadā, kad trīs dalībnieki – Pēteris, Edgars un Imants no doom metal grupas “Grindmaster Dead” nolēma nodoties jauniem muzikāliem izaicinājumiem un pievērsās savu senču vēstures un tradīciju izpētei.
Grupas pastāvēšanas laikā izdoti septiņi albumi – “Kauja pie Saules”, “Latviešu strēlnieki”, “Pērkoņkalve”, “Zobena dziesma”, “Semigalls’ Warchant”, “Kurbads” un “Senprūsija”. 2017. gadā “Skyforger” piedalījās un grupas sarakstītā mūzika skanēja multimediālā metāloperā “Kurbads. Ķēves dēls”, kas kļuva par vienu no spilgtākajiem notikumiem Latvijas kultūrā, saņemot gan neviltotu skatītāju, gan profesionāļu atzinību. 2019. gadā “Kurbads. Ķēves dēls” jaunā kvalitātē vēlreiz atdzima Rīgā, Lucavsalā.
2022. gada vasarā Skyforger sadarbībā ar folkloras draugu kopu “Skandinieki” publicē kopīgu dziesmu “Lec, eglīte” un pirmo reizi uzstājās pasaules lielākajā heavy metal festivālā “Wacken Open Air” Vācijā, bet koncertsezonu noslēdza 10. septembrī ar lielkoncertu atjaunotajā Mežaparka Lielajā estrādē, kas bija vēsturiski pirmais smagā metāla pasākums jaunajās tribīnēs.
Šo 28 gadu laikā “Skyforger” ir iekarojuši daudzas fanu sirdis Latvijā un ārzemēs – gan ar interesanto latviešu tradicionālās mūzikas sajaukumu ar smago roku, gan ar savu atraktīvo skatuves tēlu. Grupa ir ārzemēs pazīstamākā latviešu smagā roka grupa, kā arī ierindojas starp vadošajām grupām pasaulē pagan metal stila ietvaros.
Ieeja: pirmās 100 biļetes – 18 EUR, vēlāk – 20 EUR. 6., 7. un 8.jūnijā – 25 EUR. Ar Valmieras kultūras karti 1 EUR atlaide. Biļetes var iegādāties “Biļešu Paradīze” kasēs un elektroniski www.bilesuparadize.lv .

Bigbenda “Valmieras puikas” un saksofonu ansambļa “Valmieras meitenes” koncerts
2024-06-12 19:00 - 20:00 | Dzirnavu ezeriņa promenāde
Mainīgo laikapstākļu dēļ šovakar bigbenda “Valmieras puikas” un saksofonu ansambļa “Valmieras meitenes” koncerts plkst. 19.00 notiks Valmieras Kultūras centrā. Uz tikšanos!
***

12.jūnijā plkst. 19.00 Dzirnavu ezeriņa promenādē uz muzikālu tikšanos aicina Valmieras Kultūras centra bigbends “Valmieras puikas” (vadītājs Gunārs Geduševs) un saksofonu ansamblis “Valmieras meitenes” (vadītāja Agnese Geduševa).
Bigbends “Valmieras puikas” un saksofonu ansamblis “Valmieras meitenes” trešdienas vakaram Dzirnavu ezeriņa promenādē izvēlējušies krāšņām noskaņām bagātu repertuāru. Koncerta klausītāji varēs baudīt gan skaistu svingu un džeza klasiku, gan atpazīstamas popmūzikas melodijas, gan arī ritmiskus skaņdarbus latino ritmos.
Pasākuma apmeklējums bez maksas.

Kalvis Troska Valmierā. Stand-up komēdijas izrāde 'Mušpapīrs'
2024-06-13 19:00 - 20:00 | Valmieras Kultūras centrs, Rīgas iela 10, Valmiera, Latvija
Komiķis Kalvis Troska izziņo savu jaunāko stand-up komēdijas izrādi “Mušpapīrs” un dodas Latvijas tūrē. “Mušpapīrs” pirmizrādi piedzīvos 24.martā, kultūras namā “Wiktorija”, Liepājā, un izrāde būs redzama vēl daudzās pilsētās, tūri noslēdzot 11.maijā, Rīgā. “Mušpapīru” iesildīs “Comedy Latvia” biedrs Kārlis Strautiņš.
Kā pats Kalvis stāsta, stāvizrāde “Mušpapīrs” ir ikvienam, kurš ir jebkādās attiecībās – ar sievu, bērniem, suņiem, kukaiņiem, pasauli vai sevi, jo mēs visi kādreiz mirsim, cerams gan, ka laimīgi.
“Precējies. Ir kaķis. Tā īsumā varētu raksturot manu jauno ikdienu. Taču laulība ir kas daudz vairāk – tā ir dzīve, kurā man aiz sevis nemitīgi jāsavāc nosviestās apenes, pirms gulētiešanas sievai gultā kaut kas jāpienes klāt (arī kaķis), bet apziņa “līdz nāve mūs šķirs” ir kļuvusi par kaut ko reālu un sasniedzamu. Un nē, sieva, es mūsu kaķa bērēs neraudāšu, jo esmu no laukiem, ” par gaidāmo izrādi stāsta komiķis Kalvis Troska.
Kalvis Troska ir absurda komēdijas meistars un oriģinālākais komiķis Latvijā. “Comedy Latvia” sastāvā jau kopš 2014.gada. 2022.gadā Kalvis Troska ieguva komiķa balvu “Grābeklis” par gada labāko joku, bet 2023.gadā viņš ir atzīts par Latvijas gada komiķi.
Biļetes uz stāvizrādi “Mušpapīrs” ir iespējams iegādāties bilesuserviss.lv
Papildu infomācijai:
Edgars Žukovskis
+371 22 019 994
Vairāk informācijas: https://comedylatvia.lv/

Genocīda upuru piemiņai veltīts atceres brīdis
2024-06-14 13:00 - 13:30 | Valmieras dzelzceļa stacija, Valmiera
14.jūnijā plkst. 13.00 Valmieras dzelzceļa stacijā notiks komunistiskā genocīda upuru piemiņai veltīts atceres brīdis.Klātesošos uzrunās Valmieras novada pašvaldības domes priekšsēdētāja vietnieks Ričards Gailums un Valmieras politiski represēto biedrības priekšsēdētāja Ārija Kārkliņa. Atceres brīdi vadīs Aigars Apinis, muzikāli papildinās Valmieras Mūzikas skolas stīgu ansamblis.Ikviens aicināts piedalīties, kā arī individuāli iedegt svecīti un nolikt ziedus pie piemiņas akmens.

Brīvdabas izrāde "Skroderdienas Silmačos"
2024-06-20 19:00 - 21:00 | Valmieras estrāde, Dīvaliņa iela 10A, Valmiera, Latvija
“Skroderdienas Silmačos” 120. jubilejas iestudējumu šogad jūnijā būs iespēja baudīt nozīmīgās Latvijas brīvdabas estrādēs un koncertzālēs. Apzinoties, ka latvieši vienmēr pelnījuši īsteni latvisku ielīgošanu režisora Imanta Strada radītajā iestudējumā pēc viņa aicinājuma kopā pulcējas aktieri no gandrīz visiem Latvijas lielākajiem teātriem. Skroderdienas Silmačos lomas izspēlēs spilgts aktieru kolektīvs:
Kristīne Nevarauska (Antonija)
Ģirts Ķesteris (Dūdars)
Madara Melne Tomsone (Elīna)
Ivo Martinsons (Aleksis)
Artis Jančevskis (Kārlēns)
Imants Strads (Pindaks)
Zane Aļļēna (Ieviņa)
Meinards Liepiņš (Rūdis)
Marģers Eglinskis (Ābrams Vulfsons)
Ģirts Liuziniks (Joske)
Lelde Dreimane (Zāra Goldbaum)
Ieva Puķe (Pindacīša)
Elīna Vāne (Bebene)
Māra Mennika (Tomuļu māte)
“Parēķiniet paši – 120 gadi ir kā minimums 6 paaudzes, kuras ir uzaugušas ar Skroderdienām. Mums ir iespēja dziedāt līdzi un smieties par jokiem, par kuriem smējušies mūsu vecvecvecvecvecāki,” spriež izrādes režisors Imants Strads. Rūdolfa Blaumaņa lugu patiesi gribas redzēt – dziedāt līdzi zināmajām dziesmām un, ko tur liegties, sagaidīt arī krāsns sprāgšanu. Dažbrīd liekas, ka “Skroderdienas” var pelnīti saukt par latviskā gēna sastāvdaļu – tās skatās un zina no galvas jauni un veci un Skroderdienu skatīšanās tradīciju nodod no paaudzes paaudzē.
Biļetes iespējams iegādāties jau šobrīd Biļešu Paradīzes kasēs!

Vasaras saulgrieži Kocēnos
2024-06-21 21:00 - 23:59 | Kokmuižas promenāde
21. jūnijā plkst. 21.00 Kokmuižas promenādē notiks “Vasaras Saulgrieži Kocēnos”. Dziesmas, lustes, danči kopā ar postfolkloras kopu “Rikši” un mākslinieciskās pašdarbības kolektīviem: Kocēnu Kultūras nama senioru vokālo ansambli “Dziesmotā senatne”, Kocēnu Kultūras nama vidējās paaudzes deju kolektīvu “Savieši”, Valmieras 5.vidusskolas tautas deju kolektīvu, Valmieras sākumskolas deju kopu “Pērkonītis”, Valmieras Jaunatnes centra “Vinda” pirmsskolas vecuma tautas deju kolektīvu, Kocēnu pamatskolas tautas deju kolektīvu “Saulīte”.

Saulei rietot, iedegsim ugunskurus. Tāpat no plkst.19.00 aicinām baudīt maģisko saulgriežu vakara noskaņu, dodoties izbraucienā ar laivām pa Kokmuižas dīķi.

Pasākuma apmeklējums bez maksas.

"Jāņojam Jāņparkā"
2024-06-23 20:00 - 2024-06-24 03:00 | Jāņparks
23. jūnijā no plkst. 20.00 aicinām baudīt īstas Jāņu sajūtas un svinēt svētkus Jāņparkā, kur mazus un lielus jāņabērnus gaidīsim uz lustīgu līgošanu – “Jāņojam Jāņparkā”. Par muzikālo noskaņu un dančiem rūpēsies Valmieras Kultūras centra Tautas mūzikas kopa (vadītāja Līga Jeleviča), grupa “Lauku muzikanti” un DJ Rūdolfs Švēde. Ieeja: 5 EUR. Biļetes var iegādāties “Biļešu Paradīzē” un pirms pasākuma – norises vietā.

Muzikālā izrāde "Vella kalpi"
2024-07-05 19:00 - 20:30 | Valmieras estrāde, Dīvaliņa iela 10A, Valmiera, Latvija
2024. gada vasaras lieluzvedums – “Vella kalpi” ir leģendu atgriešanās – brašie rīdzinieki Andris, Pēteris un Ērmanis, kurus visi dēvē par Vella kalpiem, atkal glābs Rīgas atslēgas, neļaujot rātskungiem tās atdot Zviedrijas karalim, bet viņu līgavas Rūta, Anna un Lēne ne tikai lūgs Dievu par saviem mīļotajiem, bet stāsies viņiem līdzās, lai aizsargātu savu pilsētu pret naidnieku. Valmierā izrāde notiks 5.jūlijā plkst.19.00 Valmieras estrādē.
Ieskandinot Rutku Tēva leģendārā romāna 90. gadskārtu, filmas “Vella kalpi” 55. gadskārtu, kā arī filmas scenārija autora Jāņa Anerauda 100. gadskārtu, 2024. gada vasarā pie skatītājiem atgriežas iestudējums “Vella kalpi”, kura libretu ir veidojis filmu “Vella kalpi” un “Vella kalpi Vella dzirnavās” scenārija līdzautors Jānis Anerauds, bet mūziku komponējis Raimonds Pauls.
Lomās – Jānis Skanis, Zigurds Neimanis, Jānis Kirmuška, Jānis Moisejs, Miks Galvanovskis, Māris Skrodis, Andris Jakovelis, Dace Vītola, Pēteris Galviņš, Imants Vekmans, Madars Zvagulis, Ģirts Liuziniks, Zane Vaļicka, Elīna Bojarkina, Krista Keisele, Sandija Dovgane, Laima Miltiņa, Sandija Misika, Alise Kante, Igors Ziemelis, Ivars Brakovskis, Sandis Bergholds, Andris Morkāns, u.c.
Iestudējuma režisore – Laila Kirmuška, horeogrāfe – Sanita Misika, libreta autors Jānis Anerauds, komponists Raimonds Pauls, kostīmu māksliniece Evija Dāboliņa, muzikālais producents Raitis Aukšmuksts, gaismu režisors Artūrs Feldmanis, producents Juris Millers.
Ieeja pasākuma norises vietā – stundu pirms izrādes sākuma. Uz izrādēm, kurās nav numurētas sēdvietas, pasākuma dienā biļešu cena būs 20 EUR.
Biļetes – “Biļešu Paradīzē”.
